የኢትዮጵያ አየር መንገድ የ2013 የቦይንግ የወርቅ ሽልማት አሸነፈ
አየር መንገዱ ሽልማቱን ያገኘው በአውሮፕላን ሽቦ ፋብሪካው ባሳየው ጥሩ አቋም መሆኑን ለኢትዮጵያ ዜና አገልግሎት በላከው መግለጫ አስታውቋል።ይህም አየር መንገዱ ከቦይንግ ኩባንያ በፋብሪካው አማካኝነት የተቀበለው ሁለተኛው የወርቅ ሽልማት ነው።የአየር መንገዱ ዋና ሥራ አስፈጻሚ አቶ ተወልደ ገብረማርያም ሽልማት አየር መንገዱ በአቪዬሽን ኢንዱሰትሪው እያሳየ ላለው ብቃት ምስክር መሆኑን ተናግረዋል።ኩባንያው ሽልማቱን በየዓመቱ ጥሩ ብቃት ላሳዩ አቅራቢዎች በመሸለም እውቅና የሚሰጥ ሲሆን፣ ”የቦይንግ የወርቅ ደረጃ ብቃት ሽልማት” የሚል መጠሪያም አለው።የኢትዮጵያ አየር መንገድ የአውሮፕላን ሽቦ ማምረቻ ፋብሪካ ሐምሌ 2001 ተመስርቶ ሥራ መጀመሩን መግለጫው ያመለክታል።ፋብሪካው ጥራት ያላቸው የአውሮፕላን የውስጥ ለውስጥ ሽቦዎችን የሚያመርት ሲሆን፣ ለአራት አይነት የቦይንግ ጄቶች በግብአትነትም ይቀርባል።ለኩባንያ የአውሮፕላን ሽቦ የሚያቀርቡ ከአንድ ሺህ በላይ ፋብሪካዎች መካከል የኢትዮጵያ አየር መንገድ የአውሮፕላን ሽቦ ፋብሪካ ሽልማቱን ካገኙትአቅራቢዎች መካከል አንዱ ሆኗል።የኢትዮጵያ አየር መንገድ በአፍሪካ በብቃታቸው ከተመሰከረላቸው ጥቂት አየር መንገዶች መካከል አንዱ ሲሆን፣ዓለም አቀፍ ተወዳዳሪነቱን ለማሳደግ ጥረት እያደረገ መሆኑን ኢዜአ በዘገባው አስታውሷል። 